ES kaip ir daugumoje kitų pasaulio šalių pradedama riboti ar visai drausti cheminius insekticidus. Dėl to kyla didelis poreikis ieškoti alternatyvų kovai su ekonomiškai svarbiais vabzdžiais kenkėjais. Entomopatogeniniai nematodai (EPN) pasaulyje jau plačiai taikomi kaip aplinkai draugiškas biologinės kovos būdas su žemės ūkio kenkėjais. Nepaisant EPN pritaikomumo, kyla nemažai klausimų, susijusių su jų biologija, paplitimu, įvairove bei ekologija, kas svarbu taikymo efektyvumui. Lietuvoje EPN bioįvairovė nežinoma, todėl sąveikų su kitais organizmais tyrimams pagrindas nėra sukurtas.
Bus tiriami Lietuvos dirvožemio EPN, jų ir jų simbiontinių bakterijų rūšinė sudėtis, įvairovė. Tikimasi išskirti ir identifikuoti naujų biologiškai aktyvių cheminių junginių, veikiančių EPN elgseną, kurie gali pasitarnauti kaip taikiniai kultūrinių augalų selekcijai ar genetinėms modifikacijoms, kuriant naujos kartos augalų apsaugos nuo vabzdžių kenkėjų aplinkai draugiškas priemones.